ত্রিকোণ প্রেম। দুই প্রেমিক আবার পরস্পরের বন্ধু। আর তার পরিণতিও হল ভয়ঙ্কর। প্রেমিকার সঙ্গে বন্ধু সম্পর্ক মেনে নিতে না পেরে সেই বন্ধুকেই খুন করল এক যুবক। ঘটনাটি ঘটেছে জলপাইগুড়ি জেলার কোতোয়ালি থানা এলাকায়।
নিজের বান্ধবীর সঙ্গে বন্ধুর গোপন প্রেম ভালবাসাকে মেনে নিতে না পেরে বন্ধুকে খুন করার অভিযোগে গ্রেপ্তার হলেন সঞ্জয় রায় নামে ১৯ বছর বয়সি এক যুবক। গত ৩০ মার্চ জলপাইগুড়ির কোতোয়ালি থানার অন্তর্গত জয়পুর চা বাগানের ১২ নম্বর সেকশনে এক অজ্ঞাতপরিচয় যুবকের মৃতদেহ উদ্ধার করে পুলিশ। পরে তদন্তে নেমে পুলিশ মৃত যুবকের নাম মাধব রায় বলে জানতে পারে। তদন্তে নেমে মাধবের বন্ধু সঞ্জয়কে জিজ্ঞাসাবাদের জন্য শনিবার আটক করে পুলিশ। পুলিশি জেরায় ভেঙে পড়ে নিজের দোষ কবুল করে সঞ্জয়।
পুলিশ সূত্রে জানা গিয়েছে, জলপাইগুড়ি শহরতলীর একটি স্কুলের নবম শ্রেণির এক ছাত্রীর সঙ্গে গত এক বছর ধরে সঞ্জয়ের প্রেমের সম্পর্ক ছিল। কিন্তু গত দুই মাস আগে সঞ্জয় নেপালে বেসরকারি সংস্থায় দিনমজুরের কাজে চলে যায়। গত মাসের শেষে বাড়ি ফিরে জানতে পারে, তার বান্ধবীর সঙ্গে তারই ঘনিষ্ঠ বন্ধু মাধবের প্রেমের ঘটনা। এই সম্পর্কের কথা মেনে নিতে পারেনি সঞ্জয়। নিজের বন্ধু মাধবকে পৃথিবী থেকে সরিয়ে দেওয়ার পরিকল্পনা শুরু করে দেয় সে। কোতোয়ালি থানার জলাপাড়ার বাসিন্দা ছিল মাধব। সঞ্জয়ের বাড়িও সংলগ্ন দেউনিয়া পাড়ায়। সঞ্জয় বেশ কয়েকবার পরীক্ষায় ফেল করে বর্তমানে শহরতলীর একটি বিদ্যালয়ে একাদশ শ্রেণিতে পড়তো। পড়ার ফাঁকেই নেপালে দিনমজুরের কাজে গিয়ে ফিরে আসে সে। প্রেমিকার বাড়িও ছিল কাছাকাছি গ্রামে। 
আরও পড়ুন
গর্ভধারিণীর কাটা মুণ্ডে দেবীর পূজা সারল ছেলে
গত ২৯ মার্চ জয়পুর চা বাগানে মাধবকে নিয়ে গিয়ে যায় সঞ্জয়। দু’জনে প্রচুর মদ্যপান করে। এর পর লোহার রড দিয়ে মাধবের মাথায় আঘাত করে তাকে খুন করে সঞ্জয়। এমনকী, পুলিশকে বিভ্রান্ত করতে মাধবের বাইকটি ঘটনাস্থল থেকে রাজগঞ্জ থানা এলাকার কোনও এক জায়গায় ফেলে সঞ্জয় পালিয়ে যায়। কিন্তু পুলিশ তদন্তে নেমে বিভিন্ন সূত্র থেকে সঞ্জয়ের খবর পায়। এর পর সঞ্জয়কে শুক্রবার রাতে তার বাড়ি থেকে গ্রেফতার করে। শনিবার আদালতে তোলা হলে ধৃতের পুলিশি হেফাজতের নির্দেশ দেন বিচারক। আরও তথ্য জানার জন্য সঞ্জয়কে জেরা করা হবে বলে কোতয়ালি থানার আইসি শুভাশিস চাকী জানিয়েছেন।